b'\n_START_ARTICLE_\nTangstikling\n_START_SECTION_\nKjennetegn\n_START_PARAGRAPH_\nTangstiklingen er en relativt avlang fisk med slank kroppsbygning. B\xc3\xa5de snuten og halen er lang. Langs siden har den lengdekj\xc3\xb8ler som best\xc3\xa5r av 40-50 beinplater. Foran ryggfinnen har den 14-17 frittst\xc3\xa5ende pigger som peker vekselvis til h\xc3\xb8yre og venstre. Gattfinnen og ryggfinnen er helt symmetriske og danner en \xc2\xabvifte\xc2\xbb._NEWLINE_Hannens brystfinner n\xc3\xa5r helt bak til de sterkt reduserte bukfinnene, mens hunnens brystfinner er kortere._NEWLINE_Tangstiklingen er som regel 8-14 cm lang, men kan i s\xc3\xb8rlige deler av utbredelsesomr\xc3\xa5det bli s\xc3\xa5 lang som 20 cm.\n_START_SECTION_\nLevesett\n_START_PARAGRAPH_\nTangstiklingen lever, som navnet tilsier, mellom tang og \xc3\xa5legress ned til ca 10 meters dyp. Den er godt kamuflert n\xc3\xa5r den st\xc3\xa5r stille i vannet. Arten er en rovfisk som eter sm\xc3\xa5 virvell\xc3\xb8se dyr, egg og fiskeyngel._NEWLINE_Som andre stiklinger har tangstiklingen en avansert gytebiologi. Hannen bygger et reir i en tangkvase av algetr\xc3\xa5der han syr sammen med et klebrig limstoff han skiller ut fra nyrene. Gytesesongen er fra april til juni, og fiskene er monogame. Etter en spesiell paringsdans lokker hannen hunnen inn i reiret, hvor hun legger 150-200 egg. Kort tid etter d\xc3\xb8r hun. Hannen holder vakt over eggene til de klekkes etter et par ukers tid, og blir ofte v\xc3\xa6rende og holde vakt over yngelen videre. Hannene d\xc3\xb8r som regel etter 4-5 uker med total vakttid. Dette faller ganske godt samman med tida yngelen har brukt opp plommesekken sin.\n_START_SECTION_\n\xc2\xabV\xc3\xa6rfisken\xc2\xbb\n_START_PARAGRAPH_\nI gamle dager brukte en gjerne tangstiklingen til \xc3\xa5 sp\xc3\xa5 v\xc3\xa6ret. En t\xc3\xb8rka fisken og hang den i vannrett stilling etter en tynn snor._NEWLINE_Siden fisken trakk til seg fukt i fuktig luft og vice versa, endret den tyngde ut fra luftfuktigheten. Tyngdeendringene f\xc3\xb8rte til at snora ble dreid i ulike retninger, noe som igjen f\xc3\xb8rte til at selve fisken endret retning. En brukte himmelretninga fisken pekte mot til \xc3\xa5 avgj\xc3\xb8re om en kunne vente regn eller ikke.'